
Uznesenie Okresný súd Galanta v právnej veci žalobcu: Prima banka Slovensko, a.s., so sídlom Hodžova 11, Žilina, IČO: 31 575 951, zast.: SEDLAČKO & PARTNERS, s.r.o., so sídlom Štefánikova 8, Bratislava, proti žalovanej: Q. G., nar. 6.11.1986, bytom L. Q. XXX, o návrhu na zrušenie neodkladného opatrenia, takto rozhodol: Súd ruší neodkladné opatrenie nariadené uznesením tunajšieho súdu č. k. 8C/61/2017-29 zo dňa 3.11.2017 v spojení s uznesením Krajského súdu v Trnave č. k. 11Co/180/2018-93 zo dňa 24.9.2018. odôvodnenie: 1. Žalobca sa na základe skutočností uvedených v návrhu zo dňa 16.9.2024 doručeným tunajšiemu súdu dňa 16.9.2024 domáhal vydania rozhodnutia, ktorým by súd v zmysle § 338 písm. a) C.s.p. zrušil neodkladné opatrenie nariadené uznesením č. k. 8C/61/2017-29 zo dňa 3.11.2017 v spojení s uznesením Krajského súdu v Trnave č. k. 11Co/180/2018-93 zo dňa 24.9.2018. 2. V návrhu uviedol, že dňa 25.1.2012 uzavrel veriteľ Sberbank Slovensko, a.s., Bratislava (do 14.2.2013 podnikajúci pod obchodným menom VOLKSBANK Slovensko, a.s.) s dlžníkom G. G. (do 10.2.2016 podnikajúcim pod obchodným menom G. G. - STAVEBNÉ PRÁCE, miesto podnikania: T.. O. XXXX/ XX, Q., IČO: 32 365 560) zmluvu o financovaní č. 420 004 8306, na základe ktorej mu poskytol kontokorentný úver vo výške 20.000,- eur. Dlžník nesplnil svoj splatný peňažný záväzok riadne a včas. Dňa 7.2.2013 dlžník dobrovoľne uznal identifikovaný záväzok vo forme exekučnej notárskej zápisnice spísanej notárom Mgr. Marianom Kováčom pod zn. N 95/2013, Nz 4072/2013, NCRIs 4180/2013 a vyslovil súhlas s jej vykonateľnosťou. V notárskej zápisnici sa dlžník opätovne zaviazal splatiť poskytnutý úver v pravidelných mesačných splátkach najneskôr do 31.1.2015. Keďže dlžník neplnil, dlh sa stal znovu splatný a veriteľ pristúpil k jeho vymáhaniu prostredníctvom exekučného konania. Okresný súd Galanta poverením zo dňa 26.5.2014, sp. zn. 8Er/723/2014, poveril súdneho exekútora JUDr. Martina Hermanovského vykonaním exekúcie. Dňa 1.8.2017 došlo k zániku veriteľa Sberbank Slovensko, a.s. zlúčením s obchodnou spoločnosťou Prima banka Slovensko, a.s. (žalobca), ktorá sa stala jeho univerzálnym právnym nástupcom. Žalobcovi bola následne doručená správa o stave exekučného konania zo dňa 2.10.2017 sp. zn. EX 2406/14, v ktorej súdny exekútor v nadväznosti na poskytnutú súčinnosť Okresného úradu Galanta, katastrálny odbor, informoval žalobcu o odporovateľnom právnom úkone dlžníka. Dlžník bezodplatne previedol počas prebiehajúceho exekučného konania na žalovanú darovacou zmluvou nehnuteľnosť nachádzajúcu sa v katastrálnom území: Dolná Streda, obec: Dolná Streda, okres: Galanta, zapísanú na E. V. Č.. XXXX, evidovanom Okresným úradom Galanta, katastrálny odbor, a to: stavba: rozostavaný rodinný dom bez súp. č. postavený na parc. reg. „C“ č. 291/41, právny vzťah k parcele, na ktorej leží stavba, je evidovaný Z. E. V. Č.. XXXX. Vklad vlastníckeho práva k nehnuteľnosti bol povolený Okresným úradom dňa 27.4.2017 pod č. V 1420/17. 3. Žalobca sa žalobou zo dňa 2.11.2017 domáhal voči žalovanej určenia neúčinnosti darovacej zmluvy a nariadenia neodkladného opatrenia, ktorým by súd uložil žalovanej, aby nenakladala s nehnuteľnosťou a aby sa zdržala prevodu vlastníckeho práva k tejto nehnuteľnosti, zriadenia záložného práva k nej
a jej zaťaženia inými právami tretích osôb. Okresný súd Galanta uznesením zo dňa 3.11.2017 č. k. 8C/61/2017-29 nariadil požadované neodkladné opatrenie s tým, že ho limitoval do právoplatného rozhodnutia vo veci samej. Žalobca sa proti tomuto uzneseniu odvolal. Krajský súd v Trnave uznesením zo dňa 24.9.2018 č. k. 11Co/180/2018-93 zmenil napadnuté uznesenie tak, že nariadil neodkladné opatrenie v znení: „ukladá sa žalovanej, aby nenakladala s nehnuteľnosťou nachádzajúcou sa v katastrálnom území Dolná Streda, obec Dolná Streda, okres Galanta, zapísanou na LV č. 4570, evidovanom Okresným úradom Galanta, katastrálny odbor, ako stavba: rozostavaný rodinný dom, bez súpisného čísla, postavený na parcele registra „C“ č. 291/4, najmä nariaďuje žalovanej, aby sa zdržala prevodu vlastníckeho práva k tejto nehnuteľnosti, zriadenia záložného práva k nej a jej zaťaženia inými právami tretích osôb“. V nadväznosti na uvedené sú na príslušnom liste vlastníctva zapísané nasledujúce poznámky: „P1 476/17- OS Galanta - Uznesenie 8C/61/2017 IČS: 2317218940 zo dňa 3.11.17-Rozhodnutie o nariadení neodkladného opatrenia- zákaz nakladať s nehnuteľnosťou - č.z. 443/17 V spojitosti s uznesením KS v Trnave zo dňa 24.9.18 / P1 409/18/ - č.z.429/18“ „P 186/23 - OS Galanta - Rozsudok 8C/61/2017 z 26.3.2019,KS Trnava- Rozsudok 26Co/94/2019 zo dňa 11.12.2019 - Darovacia zmluva č. V 1420/2017 je voči navrhovateľovi Prima banke Slovensko, a.s., IČO: 31 575 951 - právne neúčinná - č.z. 125/23“. 4. Okresný súd Galanta následne rozsudkom zo dňa 26.3.2019 č. k. 8C/61/2017-132 odporovacej žalobe vyhovel a rozhodol, že darovacia zmluva je voči žalobcovi neúčinná. Krajský súd v Trnave rozsudkom zo dňa 11.12.2019 č. k. 26Co/94/2019-171 rozsudok súdu prvej inštancie potvrdil. Rozsudok Okresného súdu Galanta nadobudol právoplatnosť a vykonateľnosť dňa 22.1.2020. 5. Uznesením Okresného súdu Trnava zo dňa 6.7.2018 sp. zn. 25OdK/115/2018 (rozhodnutie zverejnené dňa 12.7.2018 v OV č. 133/2018) bol na majetok dlžníka vyhlásený konkurz. Dlžník bol zároveň zbavený všetkých dlhov, ktoré môžu byť uspokojené iba v konkurze v rozsahu, v akom sa neuspokojili v konkurze. Exekúcia vedená súdnym exekútorom JUDr. Martinom Hermanovským pod sp. zn. EX 2406/14 bola z tohto dôvodu zastavená uznesením Okresného súdu Galanta zo dňa 12.2.2019 č. k. 8Er/723/2014-30. 6. Žalobca sa v súlade s ust. § 166h ods. 1 z. č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov domáhal exekúcie postihnutím toho, čo neúčinným právnym úkonom ušlo z majetku dlžníka. Dňa 10.2.2023 začala exekúcia v prospech žalobcu, vedená súdnym exekútorom JUDr. Martinom Závodským pod sp. zn. 345EX 61/23. Súdny exekútor vydal dňa 17.2.2023 upovedomenie o spôsobe vykonania exekúcie predajom nehnuteľnosti. Exekúcia bola napokon ukončená z dôvodu vymoženia vymáhanej pohľadávky, vrátane príslušenstva, bez potreby speňažiť nehnuteľnosť (upovedomenie o ukončení exekúcie zo dňa 9.9.2024 sp. zn. 345EX 61/23). Dlžník splnil vymáhaný nárok vrátane trov exekúcie. Vzhľadom na skutočnosť, že dlžník splnil vymáhaný nárok vrátane trov exekúcie (§ 61o ods. 1 EP), neodkladné opatrenie už nie je potrebné. Žalobca sa preto domáhal, aby tunajší súd v zmysle § 338 písm. a) C.s.p. zrušil dotknuté neodkladné opatrenie, ktorým bolo žalovanej uložené, aby nenakladala s nehnuteľnosťou nachádzajúcou sa v katastrálnom území: Dolná Streda, obec: Dolná Streda, okres: Galanta, zapísanou na LV č. 4570, evidovanom Okresným úradom Galanta, katastrálny odbor, najmä, aby sa zdržala prevodu vlastníckeho práva k tejto nehnuteľnosti, zriadenia záložného práva k nej a jej zaťaženia inými právami tretích osôb. 7. Súd umožnil žalovanej, aby sa vyjadrila k návrhu na zrušenie neodkladného opatrenia, ktorá v podaní doručenom súdu dňa 25.9.2024 vyjadrila súhlas so zrušením neodkladného opatrenia podľa predloženého návrhu žalobcu zo dňa 16.9.2024. 8. Súd na návrh neodkladné opatrenie zruší, ak odpadnú dôvody, pre ktoré bolo nariadené (§ 334 C.s.p.). 9. Podľa ust. § 338 C.s.p. ak bolo neodkladné opatrenie nariadené po skončení konania vo veci samej alebo ak skôr nariadené neodkladné opatrenie trvá aj po skončení konania vo veci samej, súd uznesenie o neodkladnom opatrení na návrh zruší, ak a) vzhľadom na stav exekučného konania už nie je potrebné alebo b) navrhovateľ mohol podať návrh na vykonanie exekúcie, ale tak v primeranom čase neurobil.
10. O zrušení neodkladného opatrenia môže súd rozhodnúť bez pojednávania. V prípadoch neodkladného opatrenia podľa § 334 a 338 majú dotknuté subjekty právo vyjadriť sa k návrhu na zrušenie neodkladného opatrenia (§ 339 C.s.p.). 11. K zrušeniu neodkladného opatrenia môže viesť iba odpadnutie toho dôvodu, pre ktorý bolo pôvodne nariadené. Dôkazné bremeno vo vzťahu k splneniu danej podmienky zaťažuje stranu, ktorá sa zrušenia neodkladného opatrenia domáha. Odpadnutie dôvodov nariadenia neodkladného opatrenia môže spočívať aj v tom, že medzi dotknutými subjektmi sa zmenila alebo nastala nová hmotnoprávna situácia, v dôsledku ktorej zanikla potreba bezodkladnej úpravy pomerov alebo obava z ohrozenia exekúcie. 12. Obava z toho, že exekúcia bude ohrozená, je samostatným predpokladom nariadenia neodkladného opatrenia. Nariadenie neodkladného opatrenia je spravidla spojené so zásahom do vlastníckeho práva, pričom podľa článku 20 ods. 4 Ústavy SR je možné vlastnícke právo obmedziť iba v nevyhnutnej miere. Cieľom neodkladných opatrení aj v civilnom sporovom konaní je provizórna dočasná úprava pomerov strán sporu s cieľom umožniť ničím nerušené judikovanie vo veci samej. Nemá teda za úlohu odstrániť alebo znížiť obavu zo zmenšovania majetku dlžníka kedykoľvek v budúcnosti po jeho nariadení, ale len do času, kým nie je v exekučnom konaní dostatočne zabezpečená pohľadávka veriteľa, alebo kým neuplynie primeraný čas na podanie návrhu na začatie exekučného konania zo strany veriteľa. Takéto rozhodnutie je dočasné, obmedzuje sa na dosiahnutie len predbežných účinkov, neprejudikuje výsledok konania pred súdom a jeho zásahy a dôsledky pokiaľ ide o právne postavenie povinnej osoby sa musia minimalizovať so zreteľom na jeho zabezpečovací charakter. Z povahy neodkladného opatrenia spočívajúceho v nenakladaní s vecami a právami v zmysle ust. § 325 ods. 2 písm. c) C.s.p. vyplýva, že má zabezpečovací aj preventívny charakter. Predpokladá, že žalovaný má vec alebo právo vo faktickej alebo právnej dispozícii. Nakladaním sa rozumie disponovanie vecami alebo právami prostredníctvom právnych úkonov, predovšetkým dvojstranných, ale aj jednostranných, ba dokonca aj faktických činov. 13. Oboznámením sa s podaným návrhom na zrušenie neodkladného opatrenia a jeho prílohami, ako aj stavom exekučného konania sp. zn. 345EX 61/23 (najmä Upovedomením o ukončení exekúcie z 9.9.2024), v ktorej sa vymáhala pohľadávka právneho predchodcu žalobcu voči dlžníkovi zabezpečená neodkladným opatrením, uznesením Okresného súdu Galanta č. k. 8C/61/2017-29 zo dňa 3.11.2017 v spojení s uznesením Krajského súdu v Trnave č.k.11Co/180/2018-93, rozsudkom Okresného súdu Galanta č. k. 8C/61/2017-171 zo dňa 26.3.2019 v spojení s rozsudkom Krajského súdu v Trnave č. k. 26Co/94/2019-171 zo dňa 11.12.2019, Notárskou zápisnicou notára Mgr. Mariana Kováča, sp. zn. N 95/2013, Nz 4072/2013, NCRls 4180/2013 zo dňa 7.2.2013, vyjadrením žalovanej, dospel súd k záveru, že návrh na zrušenie neodkladného opatrenia je dôvodný. 14. Žalobca sa podaným návrhom domáhal zrušenia neodkladného opatrenia, ktorým súd uložil žalovanej, aby nenakladala s nehnuteľnosťou nachádzajúcou sa v katastrálnom území Dolná Streda, obec Dolná Streda, okres Galanta, zapísanou na liste V. Č.. XXXX, evidovanom Okresným úradom Galanta, katastrálny odbor, a to: - stavba: rozostavaný rodinný dom, bez súpisného čísla, postavený na parcele registra "C" č. 291/4 (právny vzťah k parcele, na ktorej leží stavba, je evidovaný na E. V. Č.. XXXX), najmä nariadil žalovanej, aby sa zdržala prevodu vlastníckeho práva k tejto nehnuteľnosti, zriadenia záložného práva k nej a jej zaťaženia inými právami tretích osôb, a to až do právoplatného rozhodnutia o veci samej. 15. Uznesením č. k. 11Co/180/2018-93 zo dňa 24.9.2018 Krajský súd v Trnave, ako odvolací súd, zmenil uznesenie tunajšieho súdu tak, že nariadil neodkladné opatrenie, ktorým uložil žalovanej, aby nenakladala s nehnuteľnosťou nachádzajúcou sa v katastrálnom území Dolná Streda, obec Dolná Streda, okres Galanta, zapísanou na E. Č.. XXXX, evidovanom Okresným úradom Galanta, katastrálny odbor, ako stavba: rozostavaný rodinný dom, bez súpisného čísla, postavený na parcele registra „C“ č. 291/4, najmä nariaďuje žalovanej, aby sa zdržala prevodu vlastníckeho práva k tejto nehnuteľnosti, zriadenia záložného práva k nej a jej zaťaženia inými právami tretích osôb. 16. Rozsudkom tunajšieho súdu č. k. 8C/61/2017-132 zo dňa 26.3.2019 v spojení s rozsudkom Krajského súdu v Trnave č. k. 26Co/94/2019 zo dňa 11.12.2019, tunajší súd rozhodol, že darovacia zmluva, ktorou bolo prevedené vlastnícke právo k nehnuteľnosti nachádzajúcej sa v katastrálnom území: Dolná Streda, obec: Dolná Streda, okres: Galanta, zapísanej na liste V. Č.. XXXX, evidovanom
Okresným úradom Galanta, katastrálny odbor, a to stavba: rozostavaný rodinný dom bez súp. č. postavený na parc. reg. "C" č. 291/4 z Františka Farbulu, nar. 4.3.1970, tr. bytom: Dolná Streda 426, 925 63 Dolná Streda na žalovanú ako obdarovanú, ktorej vklad vlastníckeho práva bol do katastra nehnuteľností povolený Okresným úradom Galanta, katastrálny odbor v konaní vedenom pod V 1420/17, je voči žalobcovi neúčinná. Z upovedomenia o ukončení exekúcie zo dňa 9.9.2024 vydaného JUDr. Martinom Závodským - súdnym exekútorom v konaní 345EX 61/23 vyplýva, že exekúcia vedená na základe exekučného titulu na peňažné plnenie - notárska zápisnica č. N 95/2013, Nz 4072/2013, NCRls 4180/2013 zo dňa 7.2.2013 v prospech oprávneného Prima banka Slovensko, a.s. Žilina, voči povinnému František Farbula, Dolná Streda 434, bola ukončená z dôvodu vymoženia vymáhaného nároku oprávneného vrátane trov exekúcie. 17. Z vyššie uvedeného vyplýva, že žalobca sa v súlade s citovaným ustanovením ZKR domáhal exekúcie postihnutím toho, čo neúčinným právnym úkonom ušlo z majetku dlžníka. Exekúcia predajom nehnuteľností bola napokon ukončená z dôvodu vymoženia vymáhanej pohľadávky vrátane príslušenstva, bez potreby speňažiť nehnuteľnosť. Súd má teda osvedčené, že vymáhaná pohľadávka, ktorá bola zabezpečená vyššie uvedeným neodkladným opatrením bola uspokojená v plnom rozsahu, čím došlo k zabezpečeniu plnenia uplatneného a žalobcovi aj vykonateľným rozhodnutím priznaného nároku, a preto neodkladné opatrenie už nie je potrebné. 18. S poukazom na uvedené súd vyhovel návrhu žalobcu a neodkladné opatrenie nariadené uznesením tunajšieho súdu č. k. 8C/61/2017-29 zo dňa 3.11.2017 v spojení s uznesením Krajského súdu v Trnave č. k. 11Co/180/2018-93 zo dňa 24.9.2018, zrušil. Poučenie: Proti tomuto uzneseniu odvolanie nie je prípustné.

